किसी लल्लू को जब वह बोर करते, तो वह अपनी बोरियत जगधर को पास-ऑन कर देता। एक बार एक मेधावी टाइप बोर ने उनको ललकारा, ‘जितना गहरा बोर करोगे, उतना मीठा पानी निकलेगा।’ उस दिन महाबोर की गति को प्राप्त हो गए थे ताऊ। साहित्य, संगीत, कला लगभग सभी विधाओं से बोर हो चुके थे वह। केबीसी और कपिल की कॉमेडी तक से पर्याप्त बोर हो चुके थे वह। जहां से भी उठते, बोर होकर उठते। सार्थक रूप से बोर होने की कामना उनको कवि-सम्मेलनों में घसीट ले जाती। बावजूद इसके ताऊ को संतोष इस बात का कि वह अकेले बोर नहीं हो रहे हैं। बोरियत के बोरों से भरा है संसार। काले धन की खबरों, दिल्ली के चुनाव, कांग्रेस के नेतृत्व, स्वच्छ अभियान की नित नई तस्वीरों, सौ करोड़ कमाती फिल्मों की रपट से सभी बोर हो रहे हैं, जिसका कौनों साइकोलाजिस्ट के पास निदान नहीं। ताऊ को इससे अलग अपनी चिंता है। सिर पर सर्दी सवार है। आने वाले दिनों में पहले कोहरा बोर करेगा। फिर सूनी दोपहरिया अपने तरीके से बोर करेगी। इस अखंड बोरियत और ऊब का एहसास पढ़ने वालों को भी बोर कर चुका होगा। यही तो सिद्ध करना चाहते थे ताऊ।